**Zápisnica**

**zo zasadnutia Obecného zastupiteľstva**

**konaného dňa 21. marca 2012**

Zasadnutie otvorila a prítomných privítala p. starostka.

Navrhla program rokovania:

1./ Voľba návrhovej komisie, určenie zapisovateľky a overovateľov zápisnice

2./ Kontrola plnenia Uznesení OZ zo dňa 22.02.2012

3./ Dodatok k nájomnej zmluve s UPS Liptovská Porúbka

4./ Smernica „ Verejné obstarávanie pre zákazky s nízkymi hodnotami“

5./ Organizačná štruktúra obce

6./ Prehľad hospodárenia obce a SHJ k 31.12.2011

7./ Žiadosti obce o dotácie

8./ Žiadosti občanov o sociálnu výpomoc

9./ Rôzne

10./ Diskusia

11./ Návrh UZNESENÍ OZ zo dňa 22.02.2012

12./ Záver

Poslanci OZ navrhnutý program jednohlasne schválili.

1./ P. starostka určila:

\* overovateľov zápisnice: p. Ľuboš Čajnák, p. Ladislav Hutka

\* návrhovú komisiu v zložení: p. Lýdia Rúfusová, PaedDr. Janka Šúleková, p. Vlastimil Podsedník

\* zapisovateľku: p. Janu Kočtúchovú

Poslanci OZ členov návrhovej komisie, ako aj overovateľov zápisnice schválili jednohlasne.

2./ p. starostka prečítala jednotlivé body Uznesení OZ zo dňa 22.02.2012 a informovala poslancov:

Uzn. 8/2012 – nesúhlasné stanovisko ohľadom výstavby nízkoštandardných bytov bolo zaslané na Mesto Liptovský Hrádok, dodnes sme neboli vyrozumení

Uzn. 12/2012 – s p. Ďurišom bola podpísaná kúpno-predajná zmluva, maringotku si už odviezol.

Uzn. 15/2012 – MŠ bola počas jarných prázdnin zatvorená, nedostatky boli odstránené

3./ Ohľadom nájomnej zmluvy s UPS Liptovská Porúbka, kde sa obec zaviazala zaplatiť nájomné na 99 rokov za prenájom pozemku parc.č. 1393/3 v prvých 10 rokoch nájmu, sme sa s Ing. Haluškom dňa 05. marca zúčastnili zasadnutia Výboru UPS Liptovská Porúbka, kde sme ich požiadali o umožnenie zaplatiť dohodnuté nájomné v pravidelných mesačných splátkach. S členmi výboru sme sa dohodli, že obec pripraví návrh dodatku k nájomnej zmluve. Dňa 24. marca sa koná Valné zhromaždenie UPS Liptovská Porúbka, kde bude návrh dodatku predložený podielnikom na schválenie.

Poslanci návrh dodatku k nájomnej zmluve, ktorý dostali vopred na preštudovanie, schválili jednohlasne.

4./ Návrh Smernice obce, ktorá upravuje postup pri verejnom obstarávaní zákaziek na dodanie tovarov, uskutočnenie stavebných prác a na poskytovanie služieb, pripravila hl. kontrolórka, p. Beláková.

Po oboznámení sa s jednotlivými článkami poslanci OZ Smernicu obce Liptovská Porúbka jednomyseľne schválili.

5./ Poslanci OZ dostali vopred na preštudovanie Organizačnú štruktúru obce, ktorá bola spracovaná v zmysle platnej legislatívy.

Poslanci OZ Organizačnú štruktúru obce schválili jednohlasne.

6./ Poslancom OZ bol doručený Prehľad hospodárenia obce a SHJ za rok 2011. Na dotazy k jednotlivým častiam prehľadu odpovedala účtovníčka Ing. Ilavská.

Poslanci OZ Prehľad hospodárenia zobrali na vedomie.

7./ P. starostka oboznámila poslancov o aktuálnych výzvach na podanie žiadostí o dotácie pre obec. Momentálne sú aktuálne 2 výzvy:

- výzva z Ministerstva financií na žiadosť o dotáciu v minimálnej výške 1000 € a v maximálnej výške 13.500 €, pričom spolufinancovanie je vo výške 10% nákladov. V MŠ máme v zlom technickom stave sociálne zariadenia pre deti a personál, a taktiež sú problémy s odpadmi. Bolo by potrebné sa do tejto výzvy zapojiť. Keďže uzávierka na podanie žiadosti je 31.marca, pripravujeme potrebné podklady k žiadosti a p. Pavol Čajka nám spracováva cenovú ponuku na vykonanie týchto prác.

Poslanci OZ podanie žiadosti o dotáciu, ako aj spolufinancovanie vo výške 10% nákladov schválili jednomyseľne.

- druhú výzvu vyhlásil Úrad vlády SR pod názvom „Podpora a ochrana ľudských práv a slobôd“. Minimálna výška dotácie je 2500 €, maximálna vo výške 50.000 €, pričom spolufinancovanie je vo výške 5% z celkového rozpočtu projektu. V rámci tejto výzvy by sme mohli realizovať spoločenskú akciu spojenú so športovými súťažami pre deti a ich rodičov, mohlo by sa financovať podujatie Hurá prázdniny, Stretnutie s Mikulášom. Na príprave tohto projektu tiež pracujeme, nakoľko posledný termín na podanie žiadosti je 27. marec. Zároveň je potrebné určiť predbežný termín podujatia „Hurá prázdniny“.

Poslanci OZ spolufinancovanie vo výške 5% nákladov projektu realizovaného v rámci výzvy Podpora a ochrana ľudských práv a slobôd schválili jednomyseľne.

Poslanci OZ schválili termín podujatia „Hurá prázdniny“ na deň 30. júna 2012.

8./ P. starostka prečítala poslancom OZ žiadosti, ktoré boli doručené na OcÚ:

- žiadosť p. Margity Zubajovej, Liptovská Porúbka 162 o poskytnutie sociálnej výpomoci alebo pôžičky z dôvodu vyhorenia časti rodinného domu, ktorú treba obnoviť, nakoľko je neobývateľná.

p. Čajnák – časť domu, ktorá zhorela, bola nelegálna prístavba

p. Hutka – v prvom rade nám žiadateľ musí predložiť stavebné a kolaudačné rozhodnutie na dom, až potom obec môže pristúpiť k prejednávaniu žiadosti

Poslanci OZ žiadosť p. Zubajovej neschválili.

- žiadosť p. Margity Jackovej, Liptovská Porúbka 162 o pomoc pri zakúpení rodinného domu z dôvodu, že býva v nevyhovujúcom dome, z ktorého majú jej deti zdravotné problémy. Žiada o zaručenie sa obce za splácanie nehnuteľnosti, resp. o zakúpenie RD, ktorý bude obci splácať podľa splátkového kalendára.

p. starostka – nakoľko obec nie je bankový subjekt, nemôže poskytovať pôžičky, ani byť ručiteľom. P. Jackovej vysvetlila p. starostka túto záležitosť aj osobne.

Poslanci OZ žiadosť p. Margity Jackovej neschválili.

- žiadosť DSS SČK Liptovský Hrádok o finančný príspevok

hl. kontrolórka – finančný príspevok možno poskytnúť len ak DSS má právnu subjektivitu

p. starostka – nakoľko to musíme zistiť, tento bod odložíme do budúceho konania obecného zastupiteľstva

9./ V bode „rôzne“:

- p. starostka poďakovala našim hasičom, ktorí zasahovali pri dvoch požiaroch v dňoch 27. februára pri požiari krovu rodinného domu č. 90 majiteľa p. Vladimíra Baláža a 11. marca pri požiari krovu na prístavbe rodinného domu č 162 majiteľky p. Margity Zubajovej. Taktiež poďakovala za aktívnu pomoc pri riešení problému so zamrznutým priepustom pod Hôrkou, pri stolárstve p. Tibora Tekela, ako aj pri vybrežení miestneho potoka dňa 04. marca.

Ďalej p. starostka informovala poslancov:

- V dňoch 16. – 18. marca sa delegácia z našej obce zúčastnila podujatia Dni regionálnej kuchyne veľkonočnej 2012. Za obec sa tohto podujatia zúčastnila p. starostka, p. Ladislav Hutka a veľkonočné jedlá pripravili členky Jednoty dôchodcov Liptovská Porúbka, menovite p. Božka Glavová, Gitka Kočtúchová, Zlatka Capková a Lydka Rúfusová. Na tomto stretnutí predsedníčka Jednoty dôchodcov p. Božka Glavová dohodla spoluprácu so seniormi z Krzanowic. P. starostka poďakovala členkám Jednoty dôchodcov za ich ochotu a za reprezentáciu obce. Keďže obec zastupovala 6-členná delegácia, pri tejto pracovnej ceste bolo použité služobné motorové vozidlo, ako aj súkromné motorové vozidlo.

10./ V „diskusii“ vystúpili:

Dr. Šúleková – pripomenula, že v rozpočte bolo vymedzených 500,- € na nákup stoličiek do MŠ

p. starostka – prosím o doručenie cenových ponúk, aby sme mohli stoličky zakúpiť

p. Hutka – pripomenul termín konania akcie „Železný hasič“ – stanovený na deň 14.07.2012

Ing. Haluška – ako je to so zametaním miestnych komunikácií po zime?

p. starostka – postupne sa čistia tam, kde už nie je ľad

Ing. Haluška – pomník sa bude opravovať?

p. starostka – máme dve ponuky, pričom p. Ligas sa ponúkol ho opraviť bezplatne s tým, že zabezpečíme materiál

11./ Predseda návrhovej komisie, p. Vlastimil Podsedník, prečítal Návrh uznesení č. 16- 23/2012, ktoré poslanci jednomyseľne schválili.

Za uznesenie hlasovali: p. Ľuboš Čajnák, p. Lýdia Rúfusová, Ing. Dušan Haluška,
p. Vlastimil Podsedník, Ing. Milan Vlček,

PaedDr. Janka Šúleková, p. Ladislav Hutka

Proti uzneseniu hlasovali: 0

Zdržali sa hlasovania: 0

Neprítomný/í: p. Jozef Bartoš, Mgr. Alica Fajmonová

Zasadnutie ukončila a poďakovala prítomným za účasť p. starostka.